**ตัวอย่างการเขียนโครงการ**

**โครงการพัฒนาศักยภาพผู้เรียนเพื่อสร้างสมรรถนะการแข่งขันในศตวรรษที่ 21 (PISA 2022)**

**หลักการและเหตุผลของโครงการ**

รัฐบาลมุ่งเน้นการพัฒนาประเทศให้ทันการเปลี่ยนแปลง เสริมสร้างความเข้มแข็ง และแก้ปัญหาในภาคส่วนต่างๆ โดยมีเป้าหมายเพื่อให้ประเทศหลุดพ้นจากกับดักประเทศที่มีรายได้ปานกลาง ประชาชนมีศักยภาพที่จะดำเนินชีวิตในศตวรรษที่ 21 อย่างมีประสิทธิภาพ กำหนดวิสัยทัศน์การพัฒนาประเทศ คือ “มุ่งมั่นให้ประเทศเป็นประเทศที่พัฒนาแล้วในศตวรรษที่ 21” และกำหนดนโยบายในการบริหารราชการแผ่นดินเพื่อพัฒนาประเทศให้บรรลุเป้าหมายด้วยการกำหนดให้มีการปฏิรูปกระบวนการเรียนรู้และพัฒนาศักยภาพของคนไทยทุกช่วงวัย การพัฒนาคนให้มีศักยภาพเท่าทันการเปลี่ยนแปลงจึงเป็นเป้าหมายที่สำคัญของการจัดการศึกษาของหลายๆ ประเทศรวมทั้งประเทศไทย แผนการศึกษาแห่งชาติ พ.ศ. 2560 – พ.ศ. 2579 กำหนดเป้าหมาย ด้านผู้เรียน คือ การพัฒนาผู้เรียนทุกคนให้มีคุณลักษณะและทักษะการเรียนรู้ในศตวรรษที่ 21 คือ 3Rs8Cs และระบบการศึกษาที่มีคุณภาพต้องสามารถพัฒนาผู้เรียนให้บรรลุขีดความสามารถและเต็มตามศักยภาพ (Quality) ดังนั้นการปฏิรูปกระบวนการเรียนรู้และพัฒนาศักยภาพของคนไทยต้องส่งเสริมการเรียนรู้และพัฒนาทักษะของผู้เรียนทุกช่วงวัย โดยมุ่งเน้นการพัฒนาโรงเรียนควบคู่กับการพัฒนาครูผู้สอนและมีศักยภาพและสมรรถนะสอดคล้องกับศตวรรษที่ 21 สำหรับเป็นฐานในการพัฒนาผู้เรียนอย่างมีประสิทธิภาพ โครงการประเมินผลนักเรียนร่วมกับนานาชาติ (PISA) เป็นโครงการประเมินผู้เรียนระดับนานาชาติ ถือเอาคุณภาพผู้เรียนซึ่งเป็นผลผลิตของโรงเรียนและครูผู้สอนสะท้อนกลับไปถึงคุณภาพการจัดการศึกษาของโรงเรียน คุณภาพของครูผู้สอนและโรงเรียนสะท้อนถึงคุณภาพของระบบการจัดการศึกษาของประเทศ ซึ่งส่งผลต่อถึงความสามารถด้านการแข่งขันของเวทีโลก ทั้งนี้ IMD ใช้ผลการประเมินของ PISA ในการพิจารณาจัดลำดับความสามารถในการแข่งขันของประเทศ ดังนั้นผลการประเมินตามโครงการประเมินผลนักเรียนร่วมกับนานาชาติ จึงเป็นผลการประเมินหนึ่งที่สะท้อนภาพความสำเร็จของการปฏิรูปกระบวนการเรียนรู้และพัฒนาศักยภาพของคนไทยในวัยเรียน PISA 2022 ที่จะทำการประเมินในปี พ.ศ. 2564 กำหนดกรอบการประเมิน ๓ ด้านหลัก คือ ความฉลาดรู้ ด้านการอ่าน ความฉลาดรู้ด้านคณิตศาสตร์ และความฉลาดรู้ด้านวิทยาศาสตร์ โดยมีความฉลาดรู้ด้านคณิตศาสตร์เป็นด้านหลักของการประเมิน ซึ่งหมายถึงในการประเมินรอบ PISA 2022 น้ำหนักของการประเมินอยู่ที่ความฉลาดรู้ด้านคณิตศาสตร์ร้อยละ 60 ด้านวิทยาศาสตร์ร้อยละ 20 และด้านการอ่านร้อยละ 20 และมีการรายงานผลตามผลการประเมินความฉลาดรู้ด้านคณิตศาสตร์ ทั้งนี้ใน PISA 2022 มีการกำหนดความสามารถด้านการให้เหตุผลเชิงคณิตศาสตร์เพิ่มเติมในกรอบโครงสร้างการประเมินความฉลาดรู้ด้านคณิตศาสตร์ รูปแบบการสอบ ด้วยคอมพิวเตอร์มีลักษณะเป็นแบบมีปฏิสัมพันธ์ (interactive) ระหว่างข้อสอบกับผู้สอบ ดังนั้นการเตรียมความพร้อมรับการประเมินสมรรถนะ PISA 2022 จึงเป็นสิ่งสำคัญที่ต้องดำเนินงานอย่างทั่วถึงและครอบคลุมทุกภาคส่วนที่เกี่ยวข้องทั้งโรงเรียนและครูผู้สอน บุคลากรทางการศึกษาระดับเขตพื้นที่การศึกษาให้มีความรู้และสามารถนำไปปฏิบัติได้เพื่อการเตรียมความพร้อมรับการประเมินสมรรถนะ PISA 2022 อย่างมีประสิทธิภาพ

**วัตถุประสงค์**

1. พัฒนา ส่งเสริม สร้างความตระหนัก และสร้างแรงจูงใจ นักเรียนกลุ่มเป้าหมายการสอบ PISA 2022 ให้มีศักยภาพพร้อมรับการประเมินสมรรถนะ PISA 2022

2. สื่อสาร ส่งเสริม สร้างความรู้ความเข้าใจ และพัฒนาครูผู้สอนระดับสถานศึกษากลุ่มเป้าหมายการสอบ PISA 2022 ให้มีความสามารถในการพัฒนาผู้เรียนให้มีศักยภาพพร้อมรับการประเมินสมรรถนะ PISA 2022

3. สื่อสาร ส่งเสริม สร้างความรู้ความเข้าใจ และพัฒนาบุคลากรระดับเขตพื้นที่ให้สามารถเป็นเครือข่ายการขับเคลื่อนการเตรียมพร้อมรับการประเมินสมรรถนะ PISA 2022

4. สื่อสารและสร้างความรู้ความเข้าใจกับผู้บริหารระดับเขตพื้นที่การศึกษา สถานศึกษาและนักเรียน กลุ่มเป้าหมายการสอบ PISA 2022 ให้ตระหนักถึงความสำคัญของผลการประเมินสมรรถนะ PISA ที่มีต่อภาพลักษณ์การแข่งขันของประเทศในด้านต่าง ๆ

5. เพื่อส่งเสริมศักยภาพครูผู้สอนระดับชั้นมัธยมศึกษาตอนต้น ให้มีความสามารถในการจัดกิจกรรมการเรียนรู้และการประเมินความฉลาดรู้ตามแนวทางการประเมิน PISA 2022

**เป้าหมายเชิงผลผลิต (Output)**

1. นักเรียนกลุ่มเป้าหมายการสอบ PISA 2022 ได้รับการพัฒนาให้มีศักยภาพสอดคล้องตามกรอบการประเมินสมรรถนะ PISA 2022

2. ครูผู้สอนระดับสถานศึกษามีความรู้ความเข้ากรอบโครงสร้างการประเมินสมรรถนะ PISA 2022 และนำไปใช้เป็นแนวทางพัฒนาศักยภาพผู้เรียนผ่านกิจกรรมการเรียนรู้และการประเมินความฉลาดรู้ตามแนวทางการประเมิน PISA

3. บุคลากรระดับเขตพื้นที่การศึกษามีความรู้ความเข้ากรอบโครงสร้างการประเมินสมรรถนะ PISA 2022 สามารถเป็นเครือข่ายในการขับเคลื่อนการเตรียมพร้อมรับการประเมินสมรรถนะ PISA 2022 อย่างมีคุณภาพ

4. สำนักงานเขตพื้นที่การศึกษา สถานศึกษากลุ่มเป้าหมาย และนักเรียน รับรู้และตระหนักถึงความสำคัญของผลการประเมินสมรรถนะ PISA ที่มีต่อภาพลักษณ์การแข่งขันของประเทศในด้านต่าง ๆ

**เป้าหมายเชิงผลลัพธ์ (Outcome)**

1. นักเรียนสามารถมีทักษะที่จำเป็นในการประยุกต์ใช้องค์ความรู้กับสถานศึกษาจริงในโลกศตวรรษที่ 21

2. ครูผู้สอนมีความรู้ความเข้าใจในการพัฒนาความฉลาดรู้ของผู้เรียนตามแนวทางการประเมิน PISA 2022

**ผลที่คาดว่าจะเกิด**

1. นักเรียนพร้อมรับการประเมิน PISA 2022 จะส่งเสริม/สนับสนุนให้ผลการประเมิน PISA ของไทยสูงขึ้น

2. ครูผู้สอนสามารถพัฒนากิจกรรมการเรียนรู้และการวัดและประเมินผลระดับชั้นเรียนที่มุ่งยกระดับความสามารถการคิดแก้ปัญหาตามแนวทางการประเมินความฉลาดรู้ของ PISA

3. ผู้บริหารระดับต่าง ๆ เห็นความสำคัญและให้ความร่วมมือในการเตรียมความพร้อมผู้เรียน 4. บุคลากรทางการศึกษาได้รับการพัฒนาให้มีความรู้และความสามารถตามกรอบการประเมินของ PISA สามารถนำไปใช้เป็นเครื่องมือพัฒนาศักยภาพของนักเรียน ส่งเสริมให้นักเรียนได้รับการพัฒนาให้มีศักยภาพสอดคล้องกับทักษะศตวรรษที่ 21

**ดัชนีชี้วัดความสำเร็จ**

1. ร้อยละ 100 ของโรงเรียนกลุ่มเป้าหมายการสอบ PISA 2022 ใช้องค์ความรู้จาก PISA เป็นแนวทางพัฒนาศักยภาพนักเรียนกลุ่มเป้าหมาย PISA 2022

2. ร้อยละ 100 ของครูผู้สอนโรงเรียนกลุ่มเป้าหมายการสอบ PISA 2022 มีความรู้ความใจเข้ากรอบโครงสร้างการประเมินสมรรถนะ PISA 2022 และนำไปใช้เป็นแนวทางพัฒนาศักยภาพผู้เรียนให้พร้อมรับการประเมิน

3. ร้อยละ 100 ของบุคลากรระดับเขตพื้นที่การศึกษามีความรู้ความเข้าใจกรอบโครงสร้างการประเมินสมรรถนะ PISA 2022 สามารถเป็นเครือข่ายในการขับเคลื่อนการเตรียมพร้อมรับการประเมินสมรรถนะ PISA 2022 อย่างมีคุณภาพ

4. ร้อยละ 100 สำนักงานเขตพื้นที่การศึกษา สถานศึกษา และนักเรียนกลุ่มเป้าหมายการสอบ PISA 2022 รับรู้และตระหนักถึงความสำคัญของผลการประเมินสมรรถนะ PISA ที่มีต่อภาพลักษณ์การแข่งขันของประเทศในด้านต่าง ๆ

**กลุ่มเป้าหมาย/ผู้ที่ได้รับประโยชน์**

1. นักเรียนระดับมัธยมศึกษาในโรงเรียนสังกัดสำนักงานคณะกรรมการการศึกษาขั้นพื้นฐาน

2. ครูผู้สอนระดับมัธยมศึกษาตอนต้นในโรงเรียนสังกัดสำนักงานคณะกรรมการการศึกษาขั้นพื้นฐาน 3. โรงเรียนสังกัดสำนักงานคณะกรรมการการศึกษาขั้นพื้นฐานที่เปิดสอนระดับมัธยมศึกษา จำนวนประมาณ 7,000 โรง

4. ศึกษานิเทศก์ สังกัดสำนักงานคณะกรรมการการศึกษาขั้นพื้นฐาน จำนวน 225 คน

5. ผู้บริหารระดับเขตพื้นที่การศึกษาและศึกษาธิการจังหวัด จำนวน 302 คน

6. ผู้บริหารสถานศึกษากลุ่มเป้าหมายเฉพาะ PISA 2022 จำนวนประมาณ 300 คน

7. โรงเรียนกลุ่มกลุ่มเป้าหมายเฉพาะ PISA 2022 จำนวนประมาณ 300 คน

8. หน่วยงานทางการศึกษาที่มีโรงเรียนกลุ่มเป้าหมายการสอบ PISA ในสังกัด ได้แก่ สำนักงานคณะกรรมการการอาชีวศึกษา องค์กรปกครองท้องถิ่น สำนักงานคณะกรรมการการศึกษาเอกชน และสำนักการศึกษากรุงเทพมหานคร

**โครงการเสริมสร้างระบบบริหารจัดการคุณภาพและมาตรฐานการศึกษาเพื่อการประกันคุณภาพที่ใช้สถานศึกษาเป็นฐาน (ศธ04004-65-0003)**

สืบเนื่องจากยุทธศาสตร์ชาติ ด้านการพัฒนาและเสริมสร้างศักยภาพทรัพยากรมนุษย์ เพื่อเตรียมคนในสังคมไทยสำหรับการดำรงชีวิตในโลกศตวรรษที่ 21 ได้กำหนดประเด็นยุทธศาสตร์ การพัฒนาการเรียนรู้ ที่จำเป็นต้องปฏิรูปกระบวนการเรียนรู้ที่ตอบสนองต่อการเปลี่ยนแปลงในศตวรรษที่ 21 เพื่อให้บรรลุตามเป้าหมาย คือ คนไทยเป็น คนดี คนเก่ง มีคุณภาพ พร้อมสำหรับวิถีชีวิตในศตวรรษที่ 21 โดยมุ่งเน้น ผู้เรียนให้มีทักษะการเรียนรู้และมีใจใฝ่เรียนรู้ตลอดเวลา ปรับเปลี่ยนระบบการเรียนรู้โดยออกแบบระบบการเรียนรู้ในทุกระดับชั้นอย่างเป็นระบบ มุ่งเน้นการใช้ฐานความรู้และระบบคิดในลักษณะสหวิทยาการ พัฒนาระบบการเรียนรู้เชิงบูรณาการที่เน้นการลงมือปฏิบัติ มีการสะท้อนความคิด/ทบทวนไตร่ตรอง สร้างผู้เรียนให้สามารถกํากับการเรียนรู้ของตนได้ หล่อหลอมทักษะการเรียนรู้และความคิดสร้างสรรค์ที่ผู้เรียนสามารถนําองค์ความรู้ไปใช้ในการสร้างรายได้หลายช่องทาง และการเรียนรู้ด้านวิชาชีพและทักษะชีวิต และ ปรับเปลี่ยนบทบาทครู จาก“ครูสอน” เป็น “โค้ช” หรือ “ผู้อํานวยการการเรียนรู้” ทําหน้าที่กระตุ้น สร้างแรงบันดาลใจ แนะนําวิธีเรียนรู้และวิธีจัดระเบียบการสร้างความรู้ ออกแบบกิจกรรมและสร้างนวัตกรรมการเรียนรู้ให้ผู้เรียน เป็นนักวิจัยพัฒนากระบวนการเรียนรู้เพื่อผลสัมฤทธิ์ของผู้เรียน และสร้างเครือข่ายพัฒนาครูให้มีการแลกเปลี่ยนเรียนรู้ระหว่างกัน นอกจากนี้ ได้มุ่งเน้น การเพิ่มประสิทธิภาพระบบบริหารจัดการศึกษาในทุกระดับ ทุกประเภท โดยจัดให้มีมาตรฐานขั้นต่ำของโรงเรียนในทุกระดับ จัดโครงสร้างการจัดการการศึกษาเพื่อสร้างความ รับผิดชอบต่อผลลัพธ์และให้เอื้อต่อการเข้าถึงการศึกษาอย่างเสมอภาค ทั่วถึง และใช้ทรัพยากรได้อย่าง มีประสิทธิภาพ รวมทั้ง ส่งเสริมการจัดระบบโรงเรียนพี่เลี้ยงที่จับคู่ระหว่างโรงเรียนที่มีคุณภาพการศึกษาดี และโรงเรียนที่ต้องเร่งรัดคุณภาพ เพื่อเป็นกลยุทธ์ในการยกระดับคุณภาพตามนโยบายของรัฐบาลที่มีเป้าหมายลดความเหลื่อมล้ำทางการศึกษาที่ใช้การบูรณาการความร่วมมือของหน่วยงานที่เกี่ยวข้อง ในการนี้ สำนักงานคณะกรรมการการศึกษาขั้นพื้นฐาน จึงได้ใช้กลไกสำคัญ 3 กลไก ได้แก่ 1) การคัดเลือกสถานศึกษาเพื่อรับรางวัล IQA AWARD 2) การบริหารจัดการคุณภาพและมาตรฐานการศึกษาตามแนวทางการปฏิรูปการจัดการเรียนรู้เพื่อการประกันคุณภาพ ระดับห้องเรียน ที่ใช้สถานศึกษาเป็นฐาน และ 3) การสร้างเครือข่ายนวัตกรรมคุณภาพสถานศึกษา ในการส่งเสริมและพัฒนาระบบการประกันคุณภาพภายในสถานศึกษาของสถานศึกษาทุกขนาดและทุกประเภทการจัดการศึกษาในสังกัด ให้มีความเข้มแข็งและเป็นไปตามกฎกระทรวงการประกันคุณภาพการศึกษา พ.ศ. 2561 ที่กำหนดไว้ และรองรับยุทธศาสตร์ชาติ พ.ศ. 2561 - 2580 ด้านการพัฒนาและเสริมสร้างศักยภาพทรัพยากรมนุษย์ เพื่อปฏิรูปกระบวนการเรียนรู้ที่ตอบสนองต่อการเปลี่ยนแปลงในศตวรรษที่ 21 และเป้าหมายของนโยบายรัฐบาลเพื่อลดความเหลื่อมล้ำด้านคุณภาพการศึกษา จากการดำเนินงานในปีงบประมาณ 2563 – 2564 ทำให้ สำนักงานคณะกรรมการมีสถานศึกษาต้นแบบ รางวัล IQA AWARD ที่มีระบบและกลไก การบริหารจัดการคุณภาพและมาตรฐานการศึกษาบนบริบทของตนเองได้อย่างเหมาะสมและมีประสิทธิภาพ ตามองค์ประกอบ 5 องค์ประกอบ ได้แก่ องค์ประกอบที่ 1 การกำหนดเป้าหมายมาตรฐานคุณภาพ ของสถานศึกษาที่สอดคล้องกับมาตรฐานการศึกษา องค์ประกอบที่ 2 การขับเคลื่อนคุณภาพสู่มาตรฐานของสถานศึกษา องค์ประกอบที่ 3 การประเมินความสำเร็จตามมาตรฐานของสถานศึกษา องค์ประกอบที่ 4 การนำการเปลี่ยนแปลงสู่สถานศึกษาและการสร้างคุณค่าแก่วงวิชาการ และองค์ประกอบที่ 5 การเกิดวัฒนธรรมคุณภาพ ที่สะท้อนการพัฒนาที่ยั่งยืน ซึ่งสถานศึกษาดังกล่าวได้ดำเนินการทั้ง 5 องค์ประกอบ จนเป็นวัฒนธรรมการทำงาน ส่งผลให้การจัดการศึกษามีผลสัมฤทธิ์ยอดเยี่ยมอย่างต่อเนื่อง ทำให้ได้รับการยอมรับจากสถานศึกษาอื่นในสังกัด ให้เป็นผู้นำด้านการประกันคุณภาพการศึกษา และสามารถเป็นต้นแบบเพื่อการแลกเปลี่ยนเรียนรู้ของสถานศึกษาอื่นในภูมิภาคที่ตั้งอยู่ได้ จำนวน 682 แห่ง แบ่งเป็นสถานศึกษาทั่วไป จำนวน 675 แห่ง โดยเป็นสถานศึกษาขนาดเล็ก จำนวน 236 แห่ง ขนาดกลาง จำนวน 155 แห่ง ขนาดใหญ่ จำนวน 141 แห่ง และขนาดใหญ่พิเศษ จำนวน 143 แห่ง และสถานศึกษาที่จัดการจัดการศึกษาสงเคราะห์ สถานศึกษาที่จัดการศึกษาเฉพาะความพิการ และศูนย์การศึกษาพิเศษ จำนวน 7 แห่ง และพร้อมเป็นสถานศึกษาแกนนำในเครือข่ายนวัตกรรมคุณภาพ 1 ช่วย 3 จำนวน 178 แห่ง และมีสถานศึกษาในพื้นที่ใกล้เคียงสมัครเป็นสถานศึกษาร่วมพัฒนา จำนวน 558 แห่ง โดยร่วมมือกันสร้างครือข่ายนวัตกรรมคุณภาพสถานศึกษา จำนวน 178 เครือข่ายนวัตกรรม ใน 96 สำนักงานเขตพื้นที่การศึกษา นอกจากนี้ มีสถานศึกษานำร่อง 38 แห่ง พร้อมเป็นสถานศึกษาต้นแบบการประกันคุณภาพ ระดับห้องเรียน ให้แก่สำนักงานเขตพื้นที่การศึกษาทั้ง 38 เขตพื้นที่การศึกษาที่เป็นพื้นที่เป้าหมาย ในการสื่อสารการบริหารจัดการคุณภาพและมาตรฐานตามแนวทางการปฏิรูปการเรียนรู้เพื่อการประกันคุณภาพ ระดับห้องเรียน ให้แก่สถานศึกษาอื่น จำนวน 2,195 แห่ง ใน 220 เครือข่าย ที่เป็นกลุ่มเป้าหมาย ส่งผลให้ ครูเปลี่ยนบทบาทจาก ครูผู้สอน เป็นโค้ช ที่ทำหน้าที่กระตุ้นและแนะนำวิธีการจัดการเรียนรู้ให้แก่เพื่อนครู รวมทั้งสามารถออกแบบการเรียนรู้ให้ผู้เรียนลงมือปฏิบัติ สะท้อนคิดสร้างสรรค์ความรู้ด้วยตนเอง สามารถสื่อสารความรู้ที่ได้ และนำความรู้ที่ได้ไปใช้ในสถานการณ์อื่น พร้อมทั้ง ยังส่งเสริมให้ผู้เรียนที่มีความสามารถและเพศต่างกันรวมกลุ่มกันเพื่อทำงานร่วมกัน โดยคนเก่งกว่าช่วยสอนคนที่เรียนรู้ช้ากว่า และแบ่งหน้าที่ให้ทุกคนรับผิดชอบ ทำให้ผู้เรียนได้รับการพัฒนาทั้งด้านทักษะ การเรียนรู้ การคิด ความเข้าใจความแตกต่างของเพื่อนๆ การร่วมมือทำงานเป็นทีม การสื่อสาร และความมีเมตตาและคุณธรรม ซึ่งเป็นทักษะ ที่จำเป็นในศตวรรษที่ 21 ดังนั้น เพื่อดำเนินการให้เป็นไปตามนัยของรัฐธรรมนูญแห่งราชอาณาจักรไทย พุทธศักราช 2560 และสอดคล้องตามนโยบายรัฐบาล รวมทั้ง ยุทธศาสตร์การจัดสรรงบประมาณรายจ่ายประจำปีงบประมาณ พ.ศ. 2564 สำนักทดสอบทางการศึกษา ในฐานะหน่วยงานที่รับผิดชอบการส่งเสริมและพัฒนาระบบการประกันคุณภาพภายในสถานศึกษาให้เป็นไปตามกฎกระทรวงการประกันคุณภาพการศึกษา พ.ศ. 2561 จึงกำหนดกลไกสำคัญที่เอื้อและหนุนเสริมต่อการประกันคุณภาพการศึกษาทั้งระดับสถานศึกษาและระดับห้องเรียนที่สร้างความมั่นว่า ผู้เรียนที่เป็นผลผลิตหลักของการจัดการศึกษา จะมีคุณภาพตามมาตรฐานการศึกษาที่กำหนดและมีทักษะสำหรับศตวรรษที่ 21 โดยใช้ 1. การหนุนเสริมนวัตกรรมการบริหารจัดการคุณภาพและมาตรฐานการศึกษาเพื่อการประกันคุณภาพสถานศึกษาทุกประเภท เพื่อเร่งรัดและส่งเสริมให้สถานศึกษาจัดระบบบริหารจัดคุณภาพและมาตรฐานที่เหมาะสมตามบริบทและความต้องการจำเป็นของตนเอง เพื่อสร้างความมั่นใจให้แก่ผู้ที่เกี่ยวข้อง และยังเป็นต้นแบบให้สถานศึกษาอื่นได้แลกเปลี่ยนเรียนรู้ พร้อมทั้ง เป็นสารสนเทศเพื่อจัดเก็บในคลังสารสนเทศสถานศึกษา IQA AWARD เพื่อให้บริการแก่ผู้สนใจโดยทั่วไปซึ่งสามารถเข้าถึงได้อย่างสะดวก รวดเร็วได้ทุกที่ทุกเวลา 2. กลไกการส่งเสริมเครือข่ายนวัตกรรมคุณภาพสถานศึกษา เพื่อมุ่งเน้นการนำสถานศึกษาต้นแบบการประกันคุณภาพ ระดับสถานศึกษาที่มีอยู่ เป็นสถานศึกษาแกนนำสร้างเครือข่ายนวัตกรรมคุณภาพเพื่อร่วมพัฒนาระบบบริหารจัดการคุณภาพและมาตรฐานการศึกษาใน 5 องค์ประกอบ ร่วมกับสถานศึกษาอื่นที่สมัครใจควบคู่กับการพัฒนา และ 3. การเสริมสร้างระบบการบริหารจัดการคุณภาพและมาตรฐานการศึกษาเพื่อการประกันคุณภาพ ระดับห้องเรียน ที่ใช้สถานศึกษาเป็นฐาน โดยใช้กลไกชุมชนแห่งการเรียนรู้เชิงวิชาชีพ (Professional Learning Community : PLC) ขับเคลื่อนกระบวนการพัฒนาบทเรียนร่วมกัน (Lesson Study : LS) เพื่อส่งเสริมบทบาทครู ในการเป็น ผู้อำนวยการการจัดการเรียนรู้ที่เน้นประสิทธิภาพการเรียนรู้และการสร้างความพร้อมด้านทักษะสำหรับวิถีชีวิตในศตวรรษที่ 21 ของผู้เรียน ผ่านการลงมือปฏิบัติและสรุปความรู้ด้วยตนเอง รวมทั้ง การเรียนรู้ผ่านการทำงานเป็นทีมที่ให้ความสำคัญการช่วยเหลือซึ่งกันและกัน ด้วยการจัดการเรียนรู้เชิงรุกแบบรวมพลัง 5 ขั้น ( Collaborative 5 – STEPs) เพื่อให้ผู้เรียนมีคุณภาพตามมาตรฐานการศึกษาที่กำหนดไว้ตั้งแต่ระดับห้องเรียน

**วัตถุประสงค์**

1. เพื่อส่งเสริมและพัฒนาระบบการประกันคุณภาพภายในสถานศึกษาตามกฎกระทรวง ฯ พ.ศ. 2561

2. เพื่อส่งเสริมการสร้างนวัตกรรมการบริหารจัดการคุณภาพและมาตรฐานการศึกษาเพื่อการประกันคุณภาพสถานศึกษาทุกประเภทการจัดการศึกษา

3. เพื่อส่งเสริมการสร้างเครือข่ายนวัตกรรมคุณภาพของกลุ่มสถานศึกษาที่มีความเหลื่อมล้ำด้านคุณภาพและมาตรฐาน

4. เพื่อเสริมสร้างระบบและกลไกการบริหารจัดการคุณภาพและมาตรฐานการศึกษาเพื่อการประกันคุณภาพที่ใช้สถานศึกษาเป็นฐาน

**เป้าหมายเชิงผลผลิต (Output)**

1. สถานศึกษาทุกขนาดและทุกประเภทการจัดการศึกษาทุกแห่งที่มีระบบและกลไกการบริหารจัดการคุณภาพและมาตรฐานการศึกษาที่มีประสิทธิภาพและเหมาะสมกับบริบทของตนเองได้รับการคัดเลือกเพื่อรับรางวัล IQA AWARD

2. สถานศึกษาแกนนำในทุกเครือข่ายนวัตกรรมคุณภาพสถานศึกษาเป็นพี่เลี้ยงให้คำแนะนำช่วยเหลือการพัฒนาคุณภาพและมาตรฐานการศึกษาของสถานศึกษาร่วมพัฒนา

3. สถานศึกษากลุ่มเร่งรัดคุณภาพมีระบบบริหารจัดการคุณภาพและมาตรฐานการศึกษาที่มีประสิทธิภาพและเหมาะสมตามบริบทของตนเอง และใช้กลไกชุมชนแห่งการเรียนรู้เชิงวิชาชีพ (Professional Learning Community : PLC) สร้างวัฒนธรรมการทำงานร่วมกันของบุคลากรภายในองค์กรที่มุ่งเน้นคุณภาพผ่านกระบวนการพัฒนาบทเรียนร่วมกัน (Lesson Study : LS) และการเรียนรู้เชิงรุกแบบรวมพลัง (Active learning) โดยใช้เทคนิค Collaborative 5 STEPs เพื่อเตรียมความพร้อมให้นักเรียนมีทักษะที่จำเป็นในศตวรรษที่ 21

**เป้าหมายเชิงผลลัพธ์ (Outcome)**

1. ผู้บริหารสถานศึกษามีการบริหารจัดการที่เน้นประสิทธิผลของผู้เรียนเป็นสำคัญอย่างชัดเจน มีวัฒนธรรมการทำงานบนพื้นฐานความสัมพันธ์แบบกัลยาณมิตร

2. ครูปรับเปลี่ยนวิธีคิดและวิธีปฏิบัติที่เน้นประสิทธิภาพการเรียนรู้ของผู้เรียน

3. ผู้เรียนมีความกระตือรือร้นต่อการเรียนรู้ด้วยการปฏิบัติจริงผ่านการทำงานเป็นทีม ช่วยเหลือซึ่งกันและกัน ร่วมมือและรวมพลัง ค้นหา คิด ทำ นำเสนอ รวมทั้งเปิดโอกาสและยอมรับความแตกต่างทั้งด้านเพศ ความสามารถ และความถนัด

4. ผู้ที่เกี่ยวข้องทุกฝ่ายมีความพึงพอใจสถานศึกษา

**ผลที่คาดว่าจะเกิด**

1. สถานศึกษาทุกแห่งในสังกัด สพฐ. มีระบบการประกันคุณภาพภายในตามกฎกระทรวงฯที่ใช้สถานศึกษาเป็นฐาน

2. สำนักงานเขตพื้นที่การศึกษา มีสถานศึกษาต้นแบบ รางวัล IQA AWARD

3. สถานศึกษาต้นแบบรางวัล IQA AWARD สมัครเป็นแกนนำและร่วมกับสถานศึกษาร่วมพัฒนาสร้างเครือข่ายนวัตกรรมคุณภาพสถานศึกษาในเขตพื้นที่การศึกษา 4. สถานศึกษาต้นแบบการประกันคุณภาพระดับห้องเรียนเป็นผู้นำการขยายผลการใช้แนวทางการปฏิรูปการเรียนรู้เพื่อการประกันคุณภาพ ระดับห้องเรียนให้แก่สถานศึกษาอื่นในสังกัด

**ดัชนีชี้วัดความสำเร็จ**

1. สถานศึกษากลุ่มเป้าหมายอย่างน้อยร้อยละ 80 มีระบบการประกันคุณภาพภายในตามกฎกระทรวงฯที่ใช้สถานศึกษาเป็นฐาน

2. สำนักงานเขตพื้นที่การศึกษาอย่างน้อยร้อยละ 50 มีสถานศึกษาต้นแบบ รางวัล IQA AWARD

3. สถานศึกษาต้นแบบรางวัล IQA AWARD มากกว่าร้อยละ 50 สมัครเป็นแกนนำและร่วมกับสถานศึกษาร่วมพัฒนาสร้างเครือข่ายนวัตกรรมคุณภาพสถานศึกษาในเขตพื้นที่การศึกษา

4. สถานศึกษาต้นแบบการประกันคุณภาพระดับห้องเรียนของทุกเขตพื้นที่การศึกษาเป็นผู้นำการขยายผลการใช้แนวทางการปฏิรูปการเรียนรู้เพื่อการประกันคุณภาพ ระดับห้องเรียนให้แก่สถานศึกษาอื่นในสังกัด

**กลุ่มเป้าหมาย/ผู้ที่ได้รับประโยชน์**

1. สถานศึกษาทุกแห่ง ในสังกัด สพฐ.

2. สำนักงานเขตพื้นที่การศึกษา 245 เขตพื้นที่การศึกษา

3. สถานศึกษาแกนนำ 178 แห่ง และสถานศึกษาร่วมพัฒนา 558 แห่ง ใน 178 เครือข่ายนวัตกรรมคุณภาพ

4. สถานศึกษาต้นแบบการประกันคุณภาพ ระดับห้องเรียน

5. สถานศึกษากลุ่มเร่งรัดคุณภาพ จำนวน 2,195 แห่ง จาก 220 เครือข่ายสถานศึกษา

**โครงการส่งเสริมและพัฒนาศักยภาพตามพหุปัญญาระดับการศึกษาขั้นพื้นฐาน (ศธ04010-66-0006)**

**หลักการและเหตุผล**

ยุทธศาสตร์ชาติ 20 ปี (พ.ศ. 2561 - 2580) มีเป้าหมายการพัฒนาประเทศ คือ “ประเทศชาติมั่นคง ประชาชนมีความสุข เศรษฐกิจพัฒนาอย่างต่อเนื่อง สังคมเป็นธรรม ฐานทรัพยากรธรรมชาติยั่งยืน” โดยยกระดับศักยภาพของประเทศในหลากหลายมิติ พัฒนาคนในทุกช่วงวัยให้เป็นคนดี คนเก่ง และมีคุณภาพ สร้างโอกาสและความเสมอภาคทางสังคม ด้วยการตระหนักถึงความสำคัญของการพัฒนามนุษย์ตามพหุปัญญาที่หลากหลาย โดยมีแนวทาง/กลยุทธ์ คือ (1) การพัฒนาและส่งเสริมพหุปัญญาผ่านครอบครัว สถานศึกษา สื่อ (2) สร้างเส้นทางอาชีพในทุกมิติ (3) ดึง Talent มาช่วยพัฒนาประเทศ ซึ่งเป็นไปตามเจตนารมณ์ของรัฐธรรมนูญแห่งราชอาณาจักรไทย พุทธศักราช 2560 มาตราที่ 54 (3) ได้ระบุไว้ว่า ต้องพัฒนาผู้เรียนให้เป็น คนดี มีวินัย ภูมิใจในชาติ สามารถเชี่ยวชาญได้ตามความถนัดของตน มีความรับผิดชอบต่อครอบครัว ชุมชน สังคม ซึ่งแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) กำหนดหลักการสำคัญที่สอดคล้องกับยุทธศาสตร์ชาติ 20 ปี โดยยึด “คนเป็นศูนย์กลางการพัฒนา” ด้วยการพัฒนาคนไทยทุกช่วงวัยให้เป็นคนที่สมบูรณ์ มีวินัย ใฝ่รู้ มีความรู้ มีทักษะ มีความคิดสร้างสรรค์ มีทัศนคติที่ดี รับผิดชอบต่อสังคม มีจริยธรรมและคุณธรรมตั้งแต่ระดับปฐมวัย เพื่อให้คนไทยมีทักษะในการดำรงชีวิตสำหรับโลกศตวรรษที่ 21 มุ่งเน้นการสร้างและผลิตนักวิจัยในด้านวิทยาศาสตร์ เทคโนโลยี วิจัย และนวัตกรรมที่สอดคล้องกับการเติบโตของอุตสาหกรรมเป้าหมายและทิศทางการพัฒนาของประเทศ อีกทั้ง แผนปฏิรูปประเทศด้านการศึกษา (พ.ศ 2561-2565) กิจกรรมปฏิรูปที่ 2 การพัฒนาการจัดการเรียนการสอนสู่การเรียนรู้ฐานสมรรถนะ เพื่อตอบสนองการ เปลี่ยนแปลงในศตวรรษที่ 21 โดยการจัดการศึกษาของประเทศ จะต้องเป็นไปตามเจตนารมณ์ของรัฐธรรมนูญแห่งราชอาณาจักรไทย พ.ศ 2560 และยุทธศาสตร์ชาติ คำนึงถึงสถานการณ์การเปลี่ยนแปลงทางด้านประชากร การเปลี่ยนแปลง ทางเทคโนโลยี และพลวัตรของโลกยุคใหม่ ที่ส่งผลต่อวิถีชีวิตของประชากรในทุกช่วงวัย ที่จะต้องเผชิญความท้าทายกับวิถีชีวิตใหม่ จึงจำเป็นต้องปรับเปลี่ยนกระบวนการจัดการเรียนรู้และรูปแบบการเรียนการสอน โดยมีเป้าหมายที่ผู้เรียนเป็นศูนย์กลางของการเรียนรู้ มีส่วนร่วมและลงมือปฏิบัติ ผู้เรียนได้รับการพัฒนาไปสู่ศักยภาพสูงสุดของแต่ละบุคคล เป็นผู้มีความรู้ มีทักษะและใฝ่เรียนรู้ (Learning Skills) สามารถเชื่อมโยงนำความรู้ไปประยุกต์ใช้ในชีวิตจริง มีทักษะชีวิต (Life Skills) ในโลกยุคใหม่ รู้เท่าทันการเปลี่ยนแปลงของสังคม เป็นพลเมืองที่ตื่นรู้ (Active Citizen) มีความรับผิดชอบ มีจิตสาธารณะ มีความรัก และความภาคภูมิใจในความเป็นไทย โดยการปรับเปลี่ยนการเรียนการสอนตามหลักสูตรอิงมาตรฐาน (Standard-based Curriculum) ในปัจจุบัน ไปสู่การเรียนรู้ที่พัฒนาสมรรถนะผู้เรียน (Competency-based Learning) เป็นสำคัญ ความสำคัญข้างต้นทำให้กระทรวงศึกษาธิการตระหนักถึงความสำคัญของยุทธศาสตร์ชาติด้านการพัฒนาและเสริมสร้างศักยภาพทรัพยากรมนุษย์ โดยเฉพาะแผนแม่บทภายใต้ยุทธศาสตร์ชาติ ประเด็นการพัฒนาศักยภาพคนตลอดช่วงชีวิต การสร้างสภาพแวดล้อมที่เอื้อต่อการพัฒนาและเสริมสร้างศักยภาพมนุษย์ การพัฒนาเด็กตั้งแต่ช่วงการตั้งครรภ์จนถึงปฐมวัย การพัฒนาช่วงวัยเรียน/วัยรุ่น การพัฒนาและยกระดับศักยภาพวัยแรงงาน รวมถึงการส่งเสริมศักยภาพผู้สูงอายุ ประเด็นการพัฒนาการเรียนรู้ที่ตอบสนองต่อการเปลี่ยนแปลงในศตวรรษที่ 21 และพหุปัญญาของมนุษย์ที่หลากหลาย จึงกำหนดนโยบายและจุดเน้น ปีงบประมาณ พ.ศ. 2565 เพื่อเตรียมคนสู่ศตวรรษที่ 21 ทั้งนี้ สำนักงานคณะกรรมการการศึกษาขั้นพื้นฐานได้กำหนดนโยบายปีงบประมาณ พ.ศ. 2564-2565 ที่สอดคล้องกับแผนแม่บทภายใต้ยุทธศาสตร์ชาติ พ.ศ. 2561-2580 และแผนปฏิรูปกระบวนการเรียนรู้ที่ตอบสนองต่อการเปลี่ยนแปลงในศตวรรษที่ 21 ให้ความสำคัญกับพหุปัญญาของผู้เรียนที่มีความหลากหลาย นอกจากนี้ยังสอดคล้องกับแนวคิด ทฤษฎีพหุปัญญา ว่าด้วยความหลากหลายทางปัญญาของมนุษย์ทั้ง 8 ด้าน ในการพัฒนาเด็กของศาสตราจารย์โฮวาร์ด การ์ดเนอร์ (Howard Gardner) ซึ่งได้มีการนำทฤษฎีพหุปัญญา (Theory of Multiple Intelligences) ไปประยุกต์ใช้ในการกระบวนการส่งเสริมการเรียนการเรียนรู้เพื่อให้เด็กได้นำศักยภาพที่ซ่อนอยู่ออกมา รวมถึงการจัดกิจกรรมทางด้านปัญญาด้านที่ถนัด มีความหลากหลายในรูปที่จัด พร้อมทั้งมีการประเมินการเรียนรู้ด้วยเครื่องมือที่หลากหลายและครอบคลุมปัญญาในแต่ละด้าน เพื่อเสาะหาเด็กที่มีความสามารถในแต่ละด้าน แล้วนำมาส่งเสริมและพัฒนาศักยภาพได้ตรงความถนัดและสนใจในแต่ละด้านต่อไป จากนโยบายและเหตุผลความจำเป็นข้างต้นสำนักงานวิชาการและมาตรฐานการศึกษา จึงวางแผนการดำเนินการให้มีความสอดคล้องกับความต้องการดังกล่าว โดยดำเนินการอย่างต่อเนื่องตั้งแต่ระดับประถมศึกษาจนถึงระดับมัธยมศึกษา

**วัตถุประสงค์**

1. เพื่อพัฒนาและส่งเสริมการใช้แอปพลิเคชันเพื่อสำรวจ คัดกรอง วัดระดับ ติดตามและประเมินผลนักเรียน ตามหลักพหุปัญญาเป็นรายบุคคล

2. เพื่อพัฒนาครูและบุคลากรทางการศึกษา ด้านการขับเคลื่อนพหุปัญญาอย่างต่อเนื่อง โดยใช้พื้นที่เป็นฐาน ในการพัฒนา

3. เพื่อวิจัยและพัฒนารูปแบบกระบวนการเรียนรู้เพื่อพัฒนาพหุปัญญาที่หลากหลาย

4. เพื่อนิเทศ กำกับ ติดตามและให้คำปรึกษาโดย สำนักงานคณะกรรมการการศึกษาขั้นพื้นฐาน และเขตพื้นที่การศึกษา

5. เพื่อพัฒนาระบบฐานข้อมูลและแพลตฟอร์มในการพัฒนาศักยภาพผู้เรียน

6. เพื่อส่งนักเรียนผู้มีความสามารถพิเศษเข้าร่วมประกวดแข่งขันในระดับนานาชาติ

**เป้าหมายเชิงผลผลิต (Output)**

1. มีแอปพลิเคชันในการสำรวจ คัดกรอง วัดระดับ ติดตามและประเมินผลนักเรียน ตามหลักพหุปัญญาเป็นรายบุคคล

2. ครูและบุคลากรทางการศึกษา ทุกเขตพื้นที่การศึกษาได้รับการพัฒนาการขับเคลื่อนพหุปัญญาอย่างต่อเนื่อง โดยใช้พื้นที่เป็นฐานในการพัฒนา

3. มีรูปแบบกระบวนการเรียนรู้เพื่อพัฒนาพหุปัญญาที่หลากหลาย

4. โรงเรียนได้รับการนิเทศ ติดตามและให้คำปรึกษา โดย สำนักงานคณะกรรมการการศึกษาขั้นพื้นฐาน และเขตพื้นที่การศึกษา

5. มีระบบฐานข้อมูลและแพลตฟอร์มในการพัฒนาศักยภาพผู้เรียน

6. มีเวทีในการส่งนักเรียนผู้มีความสามารถพิเศษเข้าร่วมประกวดแข่งขันในระดับนานาชาติ

**เป้าหมายเชิงผลลัพธ์ (Outcome)**

1. นักเรียนได้รับการสำรวจ คัดกรอง วัดระดับ ติดตามและประเมินผล ตามหลักพหุปัญญารายบุคคล โดยแอปพลิเคชัน เพื่อพัฒนาและเสริมสร้างศักยภาพนักเรียนบนฐานพหุปัญญาอย่างมีคุณภาพ

2. ครูและบุคลากรทางการศึกษา ที่ได้รับการพัฒนาการขับเคลื่อนพหุปัญญาอย่างต่อเนื่อง โดยใช้พื้นที่เป็นฐานในการพัฒนา สามารถปฏิบัติหน้าที่ได้อย่างมีประสิทธิภาพ

3. โรงเรียนมีรูปแบบกระบวนการเรียนรู้เพื่อพัฒนาพหุปัญญาที่หลากหลายที่มีประสิทธิภาพ

4. โรงเรียนได้รับการนิเทศ ติดตามและให้คำปรึกษา โดยสำนักงานคณะกรรมการการศึกษาขั้นพื้นฐานและเขตพื้นที่การศึกษาอย่างมีคุณภาพตรงตามความต้องการของโรงเรียน

5. มีระบบฐานข้อมูลและแพลตฟอร์มในการพัฒนาศักยภาพผู้เรียนที่มีประสิทธิภาพ

6. นักเรียนผู้มีความสามารถพิเศษได้แลกเปลี่ยนเรียนรู้และได้รับประสบการณ์จากเวทีระดับนานาชาติที่มีคุณภาพ

**ผลที่คาดว่าจะเกิด**

นักเรียนได้รับการส่งเสริมและพัฒนาศักยภาพตามพหุปัญญาผ่านกระบวนการสำรวจ คัดกรอง วัดระดับ ติดตามและประเมินผล โดยระบบแอปพลิเคชัน ตามหลักพหุปัญญารายบุคคล เพื่อเป็นฐานในการต่อยอดสู่การศึกษาต่อหรือประกอบอาชีพตามความถนัดและความสนใจ ผ่านกระบวนการจัดการเรียนรู้ที่มีคุณภาพและมีระบบกำกับติดตาม ที่เหมาะสม

**ดัชนีชี้วัดความสำเร็จ**

1. จำนวนของนักเรียนที่ได้รับการส่งเสริมและพัฒนาศักยภาพตามหลักพหุปัญญารายบุคคล ผ่านกระบวนการสำรวจ คัดกรอง วัดระดับ ติดตามและประเมินผล โดยแอปพลิเคชัน

2. จำนวนและระดับคุณภาพของครูและบุคลากรทางการศึกษา ที่ได้รับการพัฒนาการขับเคลื่อนพหุปัญญาอย่างต่อเนื่อง โดยใช้พื้นที่เป็นฐานในการพัฒนา

3. จำนวนโรงเรียนที่ได้รับการนิเทศ กำกับ ติดตามและให้คำปรึกษา โดยสำนักงานคณะกรรมการการศึกษาขั้นพื้นฐานและเขตพื้นที่การศึกษา

4. แอปพลิเคชันที่ใช้สำรวจ คัดกรอง วัดระดับ ติดตามและประเมินผลนักเรียน ตามหลักพหุปัญญาเป็นรายบุคคลมีคุณภาพ

5. ระบบฐานข้อมูลและแพลตฟอร์มในการพัฒนาศักยภาพผู้เรียนมีคุณภาพ

6. ระดับความสำเร็จของงานวิจัยและพัฒนารูปแบบกระบวนการเรียนรู้เพื่อพัฒนาพหุปัญญาที่หลากหลาย

7. ระดับความสำเร็จของนักเรียนผู้มีความสามารถพิเศษที่เข้าร่วมแข่งขันในเวทีระดับนานาชาติ

**กลุ่มเป้าหมาย/ผู้ที่ได้รับประโยชน์**  นักเรียน ครู ผู้บริหาร และบุคลากรทางการศึกษา สังกัดสำนักงานเขตพื้นที่การศึกษาทุกเขตพื้นที่การศึกษา

**โครงการส่งเสริมและพัฒนาการเรียนการสอนภาษาไทยในจังหวัดชายแดนภาคใต้**

ตามที่รัฐบาลมีนโยบายปฏิรูปประเทศ ได้ประกาศยุทธศาสตร์ชาติ ๒๐ ปี (พ.ศ. ๒๕๖๑ – ๒๕๘๐) ซึ่งต้องนำไปสู่การปฏิบัติเพื่อยกระดับการพัฒนาและเสริมสร้างศักยภาพทรัพยากรมนุษย์ กำหนดให้มีการปฏิรูป กระบวนการเรียนรู้เพื่อศตวรรษที่ ๒๑ โดยปฏิรูปกระบวนการเรียนรู้เพื่อเตรียมประชากรสู่การเปลี่ยนแปลงในศตวรรษที่ ๒๑ รวมทั้งตระหนักถึงพหุปัญญาของมนุษย์ที่หลากหลาย มีเป้าหมายให้ผู้เรียนได้รับการศึกษาที่มีคุณภาพตามมาตรฐาน มีทักษะที่จำเป็นของโลกอนาคต สามารถแก้ปัญหา รู้เท่าทันสื่อ ปรับตัว สื่อสาร และทำงานร่วมกับผู้อื่นได้อย่างมีประสิทธิภาพ มีวินัย ใฝ่เรียนรู้อย่างต่อเนื่องตลอดชีวิต รวมทั้งเป็นพลเมืองดี รู้สิทธิหน้าที่ มีความรับผิดชอบและมีจิตสาธารณะ ซึ่งเป็นกลไกสำคัญของการศึกษาขั้นพื้นฐานของการสร้างการเรียนรู้แห่งศตวรรษที่ ๒๑ นอกจากนี้จะมีการเรียนรู้เนื้อหาสาระความรู้แล้ว ทักษะการเรียนรู้ต่าง ๆ เพื่อนำไป ใช้ในการเรียนรู้ตลอดชีวิต โดยเฉพาะทักษะการสื่อสาร คือ “การอ่านออก เขียนได้” นับเป็นทักษะที่มีความจำเป็นอย่างยิ่ง เพราะทักษะการสื่อสาร เป็นการสร้างความเข้าใจและความสัมพันธ์อันดีต่อกัน และเป็นเครื่องมือ ในการแสวงหาความรู้ ประสบการณ์จากแหล่งข้อมูลสารสนเทศต่าง ๆ ในการพัฒนาความรู้ กระบวนการคิดวิเคราะห์ วิจารณ์ และสร้างสรรค์เพื่อพัฒนาตนเองและสังคม ตลอดจนกระทรวงศึกษาธิการมีนโยบายปฏิรูปการเรียนรู้ทั้งระบบให้สัมพันธ์เชื่อมโยงกัน เพื่อให้ผู้เรียนสามารถคิดวิเคราะห์ แก้ปัญหา และเรียนรู้ได้ด้วยตนเองอย่างต่อเนื่อง โดยมีความเชื่อมโยงกันทั้งหลักสูตรและการเรียนการสอนให้ก้าวทันการเปลี่ยนแปลง กับการเรียนรู้ยุคใหม่ และสอดคล้องกับ ประกาศนโยบายเร่งรัดพัฒนาคุณภาพการอ่านรู้เรื่องและสื่อสารได้ ตามจุดเน้นของสำนักงานคณะกรรมการการศึกษาขั้นพื้นฐาน ซึ่งนโยบายดังกล่าว ได้ให้ความสำคัญของการพัฒนาการเร่งรัดการยกระดับผลสัมฤทธิ์ทางการเรียนกลุ่มสาระการเรียนรู้ภาษาไทย ที่ต้องพัฒนาและยกระดับผลสัมฤทธิ์ภาษาไทยในทุกระดับชั้น การอ่านและการเขียนภาษาไทย ถือเป็นหัวใจสำคัญหรือเครื่องมือพื้นฐานที่ต้องใช้ในการศึกษา ค้นคว้าและแสวงหาความรู้ในเรื่องต่างๆ หากนักเรียนมีความสามารถในการอ่านและการเขียนแล้ว ก็จะช่วยให้การเรียนรู้ในเนื้อหาสาระวิชาต่างๆ สิ่งที่สนใจ ตลอดจนเรียนรู้เพื่อพัฒนาตนเองได้อย่างมีประสิทธิภาพ ดังนั้น การส่งเสริมและพัฒนานักเรียนให้มีความพร้อมด้านการอ่าน การเขียน และการสื่อสารด้วยภาษาไทยจึงมีความสำคัญ ควรส่งเสริมและพัฒนาตั้งแต่วัยเด็ก กล่าวคือ ตั้งแต่อายุ 4-7 ปี ซึ่งเป็นวัยที่เริ่มเรียนรู้ภาษา หากสามารถพัฒนาเด็กในวัยนี้ได้ ก็จะส่งผลให้มีพื้นฐานการใช้ภาษาเพื่อการสื่อสารที่แข็งแรง พร้อมสำหรับการเรียนรู้ในเนื้อหา สาระ หรือเรื่องราวต่างๆ จากการวิเคราะห์สภาพปัญหาในการจัดการเรียนการสอนภาษาไทยของโรงเรียนในสังกัด ในช่วงสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ประจำปีการศึกษา ๒๕๖๔ การจัดการเรียนการสอนเป็นไปไม่เต็มที่ ส่งผลให้ผลการประเมิน (RT, NT และ O-NET) ของผู้เรียนลดลงจาก ปีการศึกษา ๒๕๖๓ ซึ่งผลการประเมินต่างๆ ประจำปีการศึกษา ๒๕๖๔ พบว่า ผลการประเมินความสามารถด้านการอ่านของผู้เรียนชั้นประถมศึกษาปีที่ ๑ (RT) ด้านการอ่านออกเสียงและการอ่านรู้เรื่องในภาพรวมมีคะแนนค่าเฉลี่ยร้อยละ ๔๖.๙๐ ส่วนผลการประเมินคุณภาพผู้เรียน (NT) ชั้นประถมศึกษาปีที่ ๓ พบว่า ด้าน ภาษาไทย มีคะแนนค่าเฉลี่ยร้อยละ ๓๕.๐๕ และผลการทดสอบทางการศึกษาระดับชาติขั้นพื้นฐาน (O-NET) ของผู้เรียนชั้นประถมศึกษาปีที่ ๖ กลุ่มสาระการเรียนรู้ภาษาไทย มีคะแนนค่าเฉลี่ยร้อยละ ๔๐.๘๐ และชั้นมัธยม ศึกษาปีที่ ๓ มีคะแนนค่าเฉลี่ยร้อยละ ๓๕.๓๐ ซึ่งจะเห็นว่าผลการประเมินมีคะแนนเฉลี่ยไม่ถึงร้อยละ ๕๐ จากเหตุผลและความจำเป็นดังกล่าว สำนักงานเขตพื้นที่การศึกษาประถมศึกษานราธิวาส เขต 2 เล็งเห็นความสำคัญของปัญหาดังกล่าว จึงได้จัดทำโครงการส่งเสริมและพัฒนาการเรียนการสอนภาษาไทยในจังหวัดชายแดนภาคใต้ ขึ้น เพื่อพัฒนาคุณภาพการจัดการเรียนการสอนให้มีประสิทธิภาพซึ่งจะส่งผลต่อผลสัมฤทธิ์ทางการเรียนของนักเรียนและมุ่งเน้น ให้ความสำคัญกับการอ่านการเขียนภาษาไทยของนักเรียน ทั้งนี้เพื่อให้นักเรียนสามารถใช้การอ่านการเขียนเป็นเครื่องมือในการเรียนรู้วิชาอื่นๆ และการดำเนินชีวิตประจำวันได้อย่างมีประสิทธิภาพต่อไป